text: Hun blev reddet af aktiv pleje
  01 juli 2013 kl. 13.58
  Anni Andersen i Fredericia var død, hvis ikke kommunens hjemmehjælpere havde fået hende ud af sengen. I dag bliver modellen fra Fredericia anbefalet af hjemmehjælpskommissionen.
  Fredericia Kommune har banet vejen for fremtidens hjemmehjælp, fremgår det af en række anbefalinger fra regeringens hjemmehjælpskommission. Kommissionen foreslår, at de skal have hjælp til selvhjælp i stedet for passiv pleje.
  Fredericia har udviklet den ide gennem tre år, og det har givet resultater. 
  Her har de brugt aktiv pleje i flere år - under devisen "Længst muligt i eget liv".
  
  Bundet til seng
  Anni Andersen fik en blodprop for seks år siden, og det slog hende ud. Hun havde i forvejen er dårlig ryg. Hun havde besøg af hjemmepleje tre gange dagligt.
  I knap tre år var hun bundet til sin seng, men da hjemmeplejen i Fredericiafor tre år siden skiftede fra passiv pleje til hjælp til selvhjælp fik Anni Andersen massiv hjælp til at komme ud af sengen.
  - Jeg havde først ikke lyst, siger hun i dag.
  
  Var død i dag
  Et helt team blev sat ind på at få Anni Andersen på benene igen, og lidt efter lidt lykkedes det.
  - Hvis ikke de havde fået mig på benene var jeg død i dag.
  
  Se mere i TV SYD kl. 19:30.
  Hjemmehjælpskommissionens anbefalinger: 
  Her kan du se et uddrag af rapportens vigtigste konklusioner:
  * Hjælp til selvhjælp: Borgere, som kan forbedre deres funktionsevne, skal så vidt muligt hjælpes til at klare dagligdagen selv.
  * Personer, som har omfattende og meget komplekse behov, skal have grundigere hjælp, der om nødvendigt er koordineret med sygeplejefaglige indsatser.
  * Mere målrettede og fleksible såkaldt forebyggende hjemmebesøg, så eventuelle problemer kan tages i opløbet.
  * Der skal arbejdes mere systematisk med genoptræningsforløb (såkaldte rehabiliteringsforløb).
  * Kommunerne skal begrænse den detaljerede styring af tid og ydelser for at sikre større fleksibilitet i mødet mellem borger og medarbejdere.
  * Kommunerne skal sikre bedre samarbejde mellem de forskellige aktører på hjemmehjælpsområdet, det vil primært sige hjemmesygeplejen og hjemmeplejen.
  * Både private og kommunalt ansatte i hjemmeplejen skal have et fagligt løft.
  * Øget brug af såkaldt velfærdsteknologi og digitale løsninger.
  * Der skal skabes gode rammer for frivillig indsats på ældreområdet.
  Kilde: Hjemmehjælpskommissionen
  